ΓΡΑΠΤΗ ΕΡΩΤΗΣΗ E-3047/00

υποβολή: Theresa Villiers (PPE-DE) προς την Επιτροπή

(28 Σεπτεμβρίου 2000)

Θέμα: Η μεταφορά ζώων

Τον Ιούλιο και τον Αύγουστο του 2000, ερευνητές της οργάνωσης Compassion in World Farming and Animals'Angels πέρασαν δυο βδομάδες στο ιταλικό λιμάνι του Μπρίντιζι. Παρατήρησαν αρκετές παραβιάσεις της οδηγίας του Συμβουλίου 91/628/ ΕΟΚ(1) (όπως έχει τροποποιηθεί) για την προστασία των ζώων κατά τη μεταφορά όσον αφορά την εισαγωγή προβάτων από την Ολλανδία και την Ισπανία. Στα κύρια προβλήματα που παρατηρήθηκαν συμπεριλαμβάνεται η μη πρόβλεψη εικοσιτετράωρης ανάπαυσης για τα ζώα μετά από τη μέγιστη επιτρεπόμενη διάρκεια ταξιδιού, η μεταφορά ακατάλληλων ζώων και η χρήση στοιχειωδών οχημάτων τα οποία, σύμφωνα με την οδηγία του Συμβουλίου 411/98(2) δεν πρέπει να χρησιμοποιούνται για μεταφορά ζώων που να ξεπερνά τις 8 ώρες, ενώ στην πραγματικότητα αυτά τα οχήματα χρησιμοποιούνται για πολύ μεγαλύτερα ταξίδια.

Τι μέτρα θα λάβει η Επιτροπή (α) για να πείσει την Ιταλία να εφαρμόσει την νομοθεσία της ΕΕ όσον αφορά τα ζώα που περνούν από το Μπρίντιζι και (β) για να πείσει την Ισπανία και την Ολλανδία να μην επιτρέπουν την αναχώρηση ζώων από την επικράτειά τους όταν με το φορτίο παραβιάζεται η οδηγία του Συμβουλίου 91/628 και/ή ο κανονισμός του Συμβουλίου 411/98;

(1) ΕΕ L 340 της 11.12.1991, σελ. 17.

(2) ΕΕ L 52 της 21.2.1998, σελ. 8.

Απάντηση του κ. Byrne εξ ονόματος της Επιτροπής

(20 Νοεμβρίου 2000)

Τα κράτη μέλη φέρουν την πρωταρχική ευθύνη για την επιβολή της κοινοτικής νομοθεσίας σε καθημερινή βάση, ενώ η Επιτροπή έχει καθήκον να εξασφαλίσει ότι το σύνολο της κοινοτικής νομοθεσίας τηρείται κατάλληλα στα κράτη μέλη.

Από την άποψη αυτή η Επιτροπή έλαβε ήδη πληροφορίες σχετικά με σοβαρά προβλήματα όσον αφορά την επιβολή της κοινοτικής νομοθεσίας στην προστασία των ζώων κατά τη μεταφορά στο λιμάνι του Brindisi στην Ιταλία. Συγκεκριμένα, εκθέσεις που έχουν σταλεί στην Επιτροπή από τις ιταλικές αρχές σχετικά με παραβιάσεις της οδηγίας του Συμβουλίου 91/628/ΕΚ της 19ης Νοεμβρίου 1991 περί προστασίας των ζώων κατά τη μεταφορά ενισχύουν έως ένα βαθμό τις παρατηρήσεις των οργανώσεων προστασίας των ζώων που ανέφερε το αξιότιμο μέλος.

Στις αρχές Αυγούστου 2000 η Επιτροπή ζήτησε επισήμως από πολλά κράτη μέλη να εξερευνήσουν το θέμα επειγόντως και συγκεκριμένα να λάβουν τα αναγκαία μέτρα σε σχέση με τη χρησιμοποίηση ακατάλληλων οχημάτων.

Οι επιθεωρητές του γραφείου τροφίμων και κτηνιατρικών θεμάτων της Επιτροπής θα διεξαγάγουν περαιτέρω επιθεωρήσεις στις πόλεις Gorizia, Bari και Brindisi το Νοέμβριο σε σχέση με το θέμα αυτό.

Πρέπει να αναφερθεί ότι διαδικασίες παράβασης έχουν ξεκινήσει και κατά ορισμένων κρατών μελών σε σχέση με τη μη εφαρμογή της κοινοτικής νομοθεσίας περί προστασίας των ζώων κατά τη μεταφορά.

Όσον αφορά περαιτέρω πρωτοβουλίες, σύμφωνα με το άρθρο 13 της οδηγίας 91/628/ΕΚ, όπως τροποποιήθηκε από την οδηγία του Συμβουλίου 95/29/ΕΚ της 29ης Ιουνίου 1995(1), η Επιτροπή θαποβάλει στο Συμβούλιο, το συντομότερο δυνατόν έκθεση σχετικά με την εφαρμογή στα κράτη μέλη της κοινοτικής νομοθεσίας στον τομέα αυτό. Η έκθεση θαποβληθεί επίσης στο Κοινοβούλιο.

Ύστερα από την ολοκλήρωση της έκθεσης αυτής η Επιτροπή προτίθεται ναποβάλει προτάσεις για τη βελτίωση της μεταφοράς των ζώων και θα εξεταστούν τα προβλήματα που συνδέονται με την ανεπαρκή επιβολή των διατάξεων που αναφέρει ο κ. βουλευτής.

(1) ΕΕ L 148 της 30.6.1995.